Mushonga unodzivirira gwirikwiti mushonga unodzivirira unoshanda chaizvo pakudzivirira gwirikwiti. Pashure pekupiwa mushonga kamwe chete, 85% yevana vane mwedzi 9 ne95% yevane mwedzi inodarika 12 vanobva vatodzivirirwa. Vanenge vese zvavo vanotadza kudziviririka pamushonga wekutanga, vanova vakadzivirirwa pamushonga wechipiri. Kana uwandu hwevanodzivirirwa munyika hukadarika 93%, gwirikwiti rinobva rinomira kuwanika; zvisinei, rinogona kutanga kuwanika zvakare kana uwandu hwevanodzivirirwa hukaderera. Kushanda kwemushonga unodzivirira uyu kunogara kwemakore akawanda. Hazvisi pachena kana kudzivirira kwawo kuchiita kuchiderera simba nekufamba kwenguva. Mushonga uyu unogonawo kudzivirira kana ukapiwa munhu anenge ava nemazuva mashoma abva kutapurirwa chirwere chegwirikwiti. Kakawanda mushonga unodzivirira uyu hauna matambudziko aunokonzera kusanganisira muvaya vane utachiona hweHIV. Kazhinji, kukanganiswa nemushonga uyu kunenge kusina kunyanya uye kuri kwenguva pfupi. Izvi zvingasanganisira kurwadziwa panenge papinda nejekiseni kana kuti fivha isina kunyanya. Zvakashumwa kuti kurwariswa kweipapo ipapo kwakaitika mumunhu mumwe chete pavanhu vanoda kuita 100 000. Zvinoratidzika kuti uwandu hwechirwere chinonetesa tsandanyama chinonzi Guillian-Barre syndrome, chinonzi autism uye chirwere chekuzvimba kwematumbu hauna kuwedzerwa. Mushonga unodzivirira uyu unowanika wakazvimiririra pachawo kana kuti uri mubatanidzwa nemimwe mishonga inodzivirira inosanganisira mushonga unodzivirira rubella, mushonga unodzivirira mahumunya, uye mushonga unodzivirira varicella (mushonga unodzivirira unonzi MMR nemushonga unodzivirira unonzi MMRV).